Line Barfod (EL), 2010-04-16:
I Enhedslisten mener vi, det er fuldstændig afgørende, at borgerne deltager i demokratiet; en høj stemmeprocent ved valg er en del af det, der er rigtig vigtigt.
Der er jo gennem tiden lavet forskellige forskningsundersøgelser af, hvorfor folk ikke deltager.
Der kom en for få år siden, der viste, at de grupper, der ikke deltager i valg, i høj grad er de samme som for 40 år siden.
Det er nogle af dem, som er socialt meget udsatte, og som oplever, at demokratiet ikke er for dem, og at de alligevel ikke får lov til at være en del af samfundet.
Og hvorfor skulle de så deltage i demokratiet, når det alligevel ikke er deres demokrati?
Det er mange af dem, der kommer i klemme i det sociale system, og som oplever, at der ikke er nogen, der lytter til dem; de bliver ikke taget alvorligt; der bliver skrevet ting i deres journaler, som de siger ikke passer; der bliver lavet erklæringer om, hvordan de har det, som så fuldstændig bliver underkendt af myndighederne; de bliver sendt fra den ene myndighed til den anden.
Og de oplever ikke, at samfundet er for dem.
Hvorfor skulle de så deltage i demokratiet?
Her mener jeg vi har et meget alvorligt problem, som vi er nødt til at tage fat på.
Det er langt mere vidtgående end det, jeg oplever at der ligger i Socialdemokraternes kommission.
Men jeg mener, det er rigtig væsentligt, at vi får indrettet vores demokrati, så det også er for dem, der er udsatte; at vi får sikret, at de også har de helt grundlæggende demokratiske rettigheder, herunder retssikkerhed.
Det skal vi jo se på på onsdag i den høring, som Retsudvalget og Socialudvalget afholder om retssikkerhed på det sociale område.
Jeg tror, det er rigtig vigtigt at have med som en del af det, der skal til, hvis vi skal have flere til at deltage.
Hvis man vil have folk til at deltage i et valg, er det afgørende, at de har ret til at deltage i et valg.
Det, vi kunne se, da man gav folk ret til at stemme til kommunalvalg og amtsrådsvalg, nu regionsvalg, efter at de havde boet i Danmark i 3 år, er, at det betyder utrolig meget for at blive godt integreret og komme med i demokratiet, at man også selv er en del af det.
Derfor mener jeg, at det er et katastrofalt tilbageslag, at Dansk Folkeparti nu har fået gennemført, at man indskrænker stemmeretten, tager stemmeretten fra nogle borgere, som nu skal have boet her i længere tid, før de kan få stemmeret.
Jeg mener, det er indlysende – men vi kan selvfølgelig godt iværksætte noget forskning om det – at hvis man gerne vil have flere til at deltage, er det væsentligt, at de også har stemmeret; det tror ikke der er meget tvivl om.
Der er ingen tvivl om, at kommunalreformen i den grad har betydet en indskrænkning af borgernes muligheder for at deltage.
Det er klart, at det ikke øger borgernes mulighed for indflydelse i kommunerne og regionerne, når det er staten, der sidder og bestemmer.
Der er alt det, der handler om, at man i den grad har flyttet magt fra demokratiet og over til private virksomheder.
Det betyder også, at borgerne fratages demokratisk indflydelse.
Jeg mener, det er vigtigt, hvis vi gerne vil have, at flere skal deltage, at vi så begynder at udvide demokratiet i stedet for de kraftige indskrænkninger, der er sket under denne regering.
Så er der det mere tekniske, som Socialdemokraterne peger på i det her forslag, altså, at man skal se på, hvordan selve valghandlingen foregår, hvor mange valgsteder der er, hvor nemt det er at komme til dem osv.
Det er selvfølgelig også væsentligt at se på, og det støtter vi at man gør.
Men det afgørende for os er at se på, at hvis vi vil have borgerne til at deltage i et demokrati, skal de også have mulighed for at have indflydelse.
Så er det ikke nok, at de kan møde op hvert fjerde år og sætte deres kryds på en stemmeseddel, hvis det alligevel ikke gør den store forskel ude i kommunerne, fordi det er begrænset, hvor meget de har mulighed for at bestemme, og fordi man har flyttet en meget stor del af magten i samfundet over til private virksomheder, i stedet for at der er demokratisk indflydelse.
Så vi mener, at der skal en række ændringer til, men det mener vi i høj grad er noget, der skal besluttes politisk.
Og det vil vi selvfølgelig gerne diskutere med mange andre organisationer, men vi mener, at man skal dele det i to forskellige kommissioner, så der er en, der ser på selve valghandlingen, og en anden, der ser mere bredt på, hvordan vi får et bedre demokrati og en større deltagelse i demokratiet i Danmark.